Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την παράταση του προγράμματος ενθάρρυνσης και ανταλλαγών που απευθύνεται στους ασκούντες συναφή προς τη δικαιοσύνη επαγγέλματα στον τομέα του αστικού δικαίου (Grotius - αστικές υποθέσεις)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Έγκριση και εφαρμογή του προγράμματος Grotius

Στις 28 Οκτωβρίου 1996, το Συμβούλιο ενέκρινε, βάσει του πρώην άρθρου Κ.3 της συνθήκης για την Ευρωπαϊκή Ένωση, την κοινή δράση για τη θέσπιση προγράμματος ενθάρρυνσης και ανταλλαγών απευθυνόμενου στα συναφή προς τη δικαιοσύνη επαγγέλματα (Grotius) [1].

[1] ΕΕ L 287 της 8 Νοεμβρίου 1996, σ.3.

Το πρόγραμμα Grotius στοχεύει να διευκολύνει τη δικαστική συνεργασία μεταξύ των κρατών μελών, τονώνοντας την αμοιβαία γνώση των νομικών και δικαστικών συστημάτων. Επιτρέπει τη χρηματοδότηση ενεργειών κατάρτισης, προγραμμάτων ανταλλαγών και πρακτικών ασκήσεων, τη διοργάνωση συναντήσεων, μελετών και ερευνών, την κυκλοφορία πληροφοριών. Το πρόγραμμα απευθύνεται στα συναφή προς τη δικαιοσύνη επαγγέλματα, ήτοι τους δικαστές (περιλαμβανομένων των ανακριτών), εισαγγελείς, δικηγόρους, δικολάβους, ακαδημαϊκό και επιστημονικό προσωπικό, υπαλλήλους υπουργείων, βοηθητικούς δικαστικούς υπαλλήλους, υπαλλήλους της ποινικής αστυνομίας, δικαστικούς επιμελητές, διερμηνείς δικαστηρίων και άλλα συναφή προς τη δικαιοσύνη επαγγέλματα.

Σχετικά με την προέλευση του προγράμματος αυτού, η Επιτροπή αναφέρεται στην αιτιολογική έκθεση της πρότασης απόφασης του Συμβουλίου που εγκρίθηκε στις 31 Μαΐου 1996 [2].

[2] COM(96) 253 τελικό.

Το πρόγραμμα Grotius καταρτίστηκε για την περίοδο 1996-2000. Το τελευταίο ετήσιο πρόγραμμα και η τελευταία πρόσκληση υποβολής υποψηφιοτήτων που πραγματοποιήθηκαν στο πλαίσιο του προγράμματος Grotius, όπως καταρτίστηκε από την προαναφερθείσα κοινή δράση της 28ης Οκτωβρίου 1996, δημοσιεύθηκαν τον Ιανουάριο του 2000 [3].

[3] ΕΕ C 12 της 15ης Ιανουαρίου 2000 σ. 17.

Οι δύο ετήσιες εκθέσεις της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή του προγράμματος Grotius, που καταρτίστηκαν μέχρι στιγμής [4], αποδεικνύουν τη σημασία του προγράμματος αυτού στην ενίσχυση της δικαστικής συνεργασίας. Η Επιτροπή κρίνει απαραίτητο το να μπορέσουν να συνεχίσουν να επωφελούνται τα συναφή προς τη δικαιοσύνη επαγγέλματα των ενισχύσεων που έχουν μέχρι στιγμής χορηγηθεί στο πλαίσιο του προγράμματος αυτού. Κατόπιν τούτου ξεκίνησε ένας προβληματισμός σχετικά με το μέλλον του προγράμματος Grotius.

[4] Εκθέσεις για την εφαρμογή των προγραμμάτων Grotius, Sherlock, Stop και Oisin SEC (98) 1048 και SEC (99) 1955.

Εξέλιξη του θεσμικού πλαισίου

Το πρόγραμμα Grotius αναφέρεται στη δικαστική συνεργασία σε αστικές και ποινικές υποθέσεις. Το πρόγραμμα καταρτίστηκε το 1996. η δικαστική συνεργασία σε αστικές και ποινικές υποθέσεις περιλαμβανόταν τότε μεταξύ των θεμάτων κοινού ενδιαφέροντος που προβλέπονταν στο πρώην άρθρο Κ.1 της συνθήκης για την Ευρωπαϊκή Ένωση. Το Συμβούλιο, για τη θέσπιση αυτού του προγράμματος Grotius, εξέδωσε μία κοινή δράση βάσει του πρώην άρθρου Κ.3 της συνθήκης για την Ευρωπαϊκή Ένωση.

Η συνθήκη του Άμστερνταμ, με έναρξη ισχύος την 1η Μαΐου 1999, οδήγησε σε τροποποιήσεις των διατάξεων των συνθηκών σχετικά με τη δικαστική συνεργασία.

Η δικαστική συνεργασία σε αστικές υποθέσεις προβλέπεται στο εξής στο άρθρο 61 της συνθήκης για την ίδρυση της Ευρωπαϊκής Κοινότητας. Συνεπώς, το πρόγραμμα Grotius, όσον αφορά τη δικαστική συνεργασία σε αστικές υποθέσεις εμπίπτει σήμερα στις διατάξεις του άρθρου 61 της συνθήκης για την ίδρυση της Ευρωπαϊκής Κοινότητας.

Η δικαστική συνεργασία σε ποινικές υποθέσεις, στο εξής προβλέπεται στις διατάξεις του άρθρου 29 της συνθήκης για την Ευρωπαϊκή Ένωση. Συνεπώς, το πρόγραμμα Grotius όσον αφορά τη δικαστική συνεργασία σε ποινικές υποθέσεις εμπίπτει σήμερα στις διατάξεις του άρθρου 29 της συνθήκης για την Ευρωπαϊκή Ένωση. Η Επιτροπή ξεκίνησε παράλληλα έναν προβληματισμό σχετικά με το μέλλον αυτού του άλλου τμήματος του προγράμματος, καθώς και τις οριζόντιες πλευρές. Η παρούσα απόφαση δεν αναφέρεται στα θέματα αυτά.

Στον προβληματισμό της σχετικά με το μέλλον του προγράμματος Grotius, όσον αφορά τη δικαστική συνεργασία στον τομέα του αστικού δικαίου (στο εξής "Grotius - αστικές υποθέσεις") η Επιτροπή ενδιαφέρεται ιδιαίτερα για τις σχέσεις του προγράμματος αυτού με τα λοιπά προγράμματα χρηματοδότησης που συνδέονται με την πραγματοποίηση του χώρου ελευθερίας, ασφάλειας και δικαιοσύνης, σε συνάρτηση με τον τίτλο IV της συνθήκης για την ίδρυση της Ευρωπαϊκής Κοινότητας (ιδίως ODYSSEUS [5]), ή με τον τίτλο VI της συνθήκης για την Ευρωπαϊκή Ένωση (ιδίως GROTIUS όσον αφορά τη δικαστική συνεργασία στον τομέα του ποινικού δικαίου, STOP [6], OISIN [7] και FALCONE [8]). Η Επιτροπή ενδιαφέρεται επίσης για τις συνεργίες του προγράμματος Grotius-αστικές υποθέσεις με τη δράση Robert-Schuman.

[5] Κοινή δράση της 19ης Μαρτίου 1998 που ενέκρινε το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση για τη θέσπιση προγράμματος κατάρτισης, ανταλλαγών και συνεργασίας στους τομείς των πολιτικών ασύλου, μετανάστευσης και διέλευσης των εσωτερικών συνόρων (98/244/ΔΕΥ) - ΕΕ L 99 της 31ης Μαρτίου 1998, σ.2.

[6] Κοινή δράση της 29ης Νοεμβρίου 1996 που θέσπισε το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση, για την κατάρτιση προγράμματος ενθάρρυνσης και ανταλλαγών μεταξύ των υπευθύνων για την καταπολέμηση της εμπορίας ανθρώπων και της σεξουαλικής εκμετάλλευσης παιδιών (96/700/ΔΕΥ) - ΕΕ L 322 της 12ης Δεκεμβρίου 1996, σ.7.

[7] Κοινή δράση της 20ής Δεκεμβρίου 1996 που θέσπισε το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση, σχετικά με κοινό πρόγραμμα για ανταλλαγές, εκπαίδευση και συνεργασία μεταξύ των αρχών επιβολής του νόμου (97/12/ΔΕΥ) - ΕΕ L 7 της 10ης Ιανουαρίου 1997 , σ.5.

[8] Κοινή δράση της 19ης Μαρτίου 1998 που θέσπισε το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση για την εκπόνηση προγράμματος ανταλλαγής, κατάρτισης και συνεργασίας με προορισμό τους αρμόδιους της δράσης κατά της οργανωμένης εγκληματικότητας (98/245/ΔΕΥ) ΕΕ L 99 της 31ης Μαρτίου 1998, σ.8.

Συνεργίες του προγράμματος Grotius - αστικές υποθέσεις με τη δράση Robert-Schuman

Στις 22 Ιουνίου 1998, το Ευρωπαϊκό Κοινοβούλιο και το Συμβούλιο ενέκριναν, βάσει του πρώην άρθρου 100Α της συνθήκης για την ίδρυση της Ευρωπαϊκής Κοινότητας, την απόφαση για τη θέσπιση ενός προγράμματος δράσης σχετικά με τη βελτίωση της ευαισθητοποίησης των ασκούντων νομικά επαγγέλματα στο κοινοτικό δίκαιο (δράση Robert-Schuman) [9].

[9] ΕΕ L 196 της 14 Ιουλίου 1998, σ.24.

Η δράση Robert-Schuman είναι ένα μέσο οικονομικής στήριξης που στοχεύει να ενισχύσει και να υποστηρίξει τις πρωτοβουλίες στον τομέα της κατάρτισης και της ενημέρωσης, που προορίζονται να βελτιώσουν την ευαισθητοποίηση στο κοινοτικό δίκαιο των ασκούντων νομικά επαγγέλματα που συμμετέχουν στη διοίκηση της δικαιοσύνης, ήτοι των δικαστών, εισαγγελέων και δικηγόρων των κρατών μελών.

Η δράση Robert-Schuman θεσπίστηκε για μία περίοδο τριών ετών. Η τελευταία ετήσια πρόσκληση υποβολής προτάσεων που θα πραγματοποιηθεί στο πλαίσιο της δράσης Robert-Schuman, βάσει της προαναφερθείσας απόφασης της 22ας Ιουνίου 1998, θα δημοσιευθεί τον Ιανουάριο του 2001.

Η Επιτροπή πραγματοποίησε ανάλυση και μία πρώτη εκτίμηση της δράσης Robert-Schuman για την δοκιμαστική φάση 1997-1998. Από τις εργασίες αυτές απέρρευσε η σημασία της δράσης Robert-Schuman στην ευαισθητοποίηση στο κοινοτικό δίκαιο των ασκούντων νομικά επαγγέλματα που συμμετέχουν στη διοίκηση της δικαιοσύνης. Η Επιτροπή θεωρεί ότι θα έπρεπε οι ασκούντες αυτά τα νομικά επαγγέλματα να μπορέσουν να συνεχίσουν να επωφελούνται από τις ενισχύσεις που χορηγήθηκαν μέχρι στιγμής στο πλαίσιο του προγράμματος αυτού. Κατά συνέπεια, ξεκίνησε ένας πρώτος προβληματισμός σχετικά με το μέλλον της δράσης Robert-Schuman.

Το άρθρο 9 της προαναφερθείσας απόφασης της 22ας Ιουνίου 1998 προβλέπει ότι: "Η Επιτροπή μεριμνά, σε συνεργασία με τα κράτη μέλη, για τη γενική συνοχή μεταξύ της [δράσης Robert-Schuman] και άλλων κοινοτικών δράσεων στον τομέα της εκπαίδευσης ή ενημέρωσης. η δράση Robert-Schuman συμπληρώνει τη δράση που αναπτύσσεται στο πλαίσιο άλλων προγραμμάτων και ιδίως (...) στο πλαίσιο του προγράμματος Grotius (...)".

Η Επιτροπή διαπιστώνει ότι υπάρχουν συνεργίες μεταξύ του προγράμματος Grotius-αστικές υποθέσεις και της δράσης Robert-Schuman. προτίθεται να τις εντάξει στον προβληματισμό της σχετικά με το μέλλον των προγραμμάτων αυτών.

Λόγω της λήξης της δράσης Robert-Schuman, κατά τα τέλη του 2001, το αναθεωρημένο πρόγραμμα Grotius-αστικές υποθέσεις - ανεξαρτήτως της μορφής που θα λάβει η αναθεώρηση αυτή - δεν θα μπορεί να τεθεί σε ισχύ παρά από το 2002.

Πρέπει να διασφαλισθεί ότι μεταξύ της λήξης του προγράμματος Grotius το 2000 και της εφαρμογής του αναθεωρημένου προγράμματος Grotius-αστικές υποθέσεις από το 2002, οι ασκούντες νομικά επαγγέλματα θα μπορέσουν να συνεχίσουν να επωφελούνται της οικονομικής στήριξης της Ευρωπαϊκής Κοινότητας για την υλοποίηση πράξεων που προορίζονται να διευκολύνουν τη δικαστική συνεργασία μεταξύ των κρατών μελών, ενισχύοντας την αμοιβαία γνώση των νομικών και δικαστικών συστημάτων.

Κατά συνέπεια, το πρόγραμμα Grotius-αστικές υποθέσεις θα πρέπει να παραταθεί για το έτος 2001.

Διατακτικό της πρότασης

Το άρθρο 1 της πρότασης προβλέπει την παράταση του προγράμματος Grotius, όσον αφορά τη δικαστική συνεργασία σε αστικές υποθέσεις, αλλά μόνο με μεταβατικό τρόπο για το έτος 2001. Η παράταση του προγράμματος περιλαμβάνει ιδίως τη διατήρηση των διαδικασιών που θα πρέπει να ακολουθηθούν στο πλαίσιο της εφαρμογής του προγράμματος αυτού.

Το άρθρο 2 καθορίζει το ποσό δημοσιονομικής αναφοράς του προγράμματος για το 2001, με την επιφύλαξη μιας πραγματικής παροχής των εν λόγω πιστώσεων εκ μέρους της δημοσιονομικής αρχής. Το ποσό αυτό υπολογίστηκε ως εξής:

Η κοινή δράση της 28ης Οκτωβρίου 1996 προέβλεπε ότι το ποσό δημοσιονομικής αναφοράς για την εκτέλεση του προγράμματος για την περίοδο 1996-2000, ήταν 8,8 εκατ. ευρώ. Η απλή παράταση του προγράμματος, για τον τομέα των αστικών υποθέσεων συνεπάγεται ότι η δημοσιονομική αναφορά για το 2001 αντιστοιχεί σε ένα έτος εφαρμογής του προγράμματος, όσον αφορά τις αστικές υποθέσεις. Ο καθορισμός του ποσού για ένα μόνον έτος καθορίζεται με έναν διπλό υπολογισμό: Διαίρεση του συνολικού ποσού από τον αριθμό των ετών και πολλαπλασιασμό με το ποσοστό επί τοις εκατό των χορηγηθεισών επιδοτήσεων στον τομέα της δικαστικής συνεργασίας σε αστικές υποθέσεις.

Το άρθρο 3 στοχεύει στη διασφάλιση του ελέγχου της εφαρμογής του προγράμματος.

2000/0220 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την παράταση του προγράμματος ενθάρρυνσης και ανταλλαγών που απευθύνεται στους ασκούντες συναφή προς τη δικαιοσύνη επαγγέλματα στον τομέα του αστικού δικαίου (Grotius - αστικές υποθέσεις)

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση και ιδίως το άρθρο 61, στοιχείο γ),

την πρόταση της Επιτροπής [10],

[10] EE ..., της ..., σ. ...

τη γνώμη του Ευρωπαϊκού Κοινοβουλίου [11],

[11] EE ..., της ..., σ. ...

τη γνώμη της Οικονομικής και Κοινωνικής Επιτροπής [12],

[12] EE ..., της ..., σ. ...

Εκτιμώντας ότι:

(1) Στις 28 Οκτωβρίου 1996, το Συμβούλιο ενέκρινε, βάσει του πρώην άρθρου Κ.3 της συνθήκης για την Ευρωπαϊκή Ένωση, την κοινή δράση για τη θέσπιση προγράμματος ενθάρρυνσης και ανταλλαγών που απευθύνεται στους ασκούντες συναφή προς τη δικαιοσύνη επαγγέλματα (Grotius) [13]. Το εν λόγω πρόγραμμα Grotius στοχεύει να διευκολύνει τη δικαστική συνεργασία μεταξύ των κρατών μελών, τονώνοντας την αμοιβαία γνώση των νομικών και δικαστικών συστημάτων. απευθύνεται στους ασκούντες συναφή προς τη δικαιοσύνη επαγγέλματα.

[13] ΕΕ L 287 της 8ης Νοεμβρίου 1996, σ. 3.

(2) Το πρόγραμμα Grotius καταρτίστηκε για την περίοδο 1996-2000. το τελευταίο ετήσιο πρόγραμμα και η τελευταία πρόσκληση υποβολής υποψηφιοτήτων που πραγματοποιήθηκαν στο πλαίσιο του προγράμματος Grotius, όπως καταρτίστηκε από την προαναφερθείσα κοινή δράση της 28ης Οκτωβρίου 1996, δημοσιεύθηκαν τον Ιανουάριο 2000 [14].οι δύο ετήσιες εκθέσεις της Επιτροπής προς το Ευρωπαϊκό Κοινοβούλιο και το Συμβούλιο για την εφαρμογή του προγράμματος Grotius, που καταρτίστηκαν μέχρι στιγμής [15], αποδεικνύουν τη σημασία του προγράμματος αυτού στην ενίσχυση της δικαστικής συνεργασίας. πρέπει οι ασκούντες νομικά επαγγέλματα να μπορέσουν να συνεχίσουν να επωφελούνται των χορηγηθεισών μέχρι στιγμής ενισχύσεων στο πλαίσιο του προγράμματος αυτού.

[14] ΕΕ C 12 της 15ης Ιανουαρίου 2000, σ. 17.

[15] Εκθέσεις για την εφαρμογή των προγραμμάτων Grotius, Sherlock, Stop και Oisin, SEC (98) 1048 και SEC (99) 1955.

(3) Το πρόγραμμα Grotius αναφέρεται στη δικαστική συνεργασία σε αστικές και ποινικές υποθέσεις. η δικαστική συνεργασία σε αστικές υποθέσεις, που περιλαμβανόταν μεταξύ των θεμάτων κοινού ενδιαφέροντος τα οποία προβλέπονταν στο πρώην άρθρο Κ.1 της συνθήκης για την Ευρωπαϊκή Ένωση, περιλαμβάνεται στο εξής στο άρθρο 61 της συνθήκης για την ίδρυση της Ευρωπαϊκής Κοινότητας. κατά συνέπεια, το πρόγραμμα Grotius, όσον αφορά τη δικαστική συνεργασία σε αστικές υποθέσεις, εμπίπτει σήμερα στις διατάξεις του άρθρου 61 της συνθήκης για την ίδρυση της Ευρωπαϊκής Κοινότητας. η δικαστική συνεργασία σε ποινικές υποθέσεις, που περιλαμβανόταν μεταξύ των θεμάτων κοινού ενδιαφέροντος τα οποία προβλέπονταν στο πρώην άρθρο Κ.1 της συνθήκης για την Ευρωπαϊκή Ένωση, περιλαμβάνεται στο εξής στο άρθρο 29 της συνθήκης για την Ευρωπαϊκή Ένωση. κατά συνέπεια, το πρόγραμμα Grotius, όσον αφορά τη δικαστική συνεργασία σε ποινικές υποθέσεις εμπίπτει σήμερα στις διατάξεις του άρθρου 29 της συνθήκης για την Ευρωπαϊκή Ένωση. Η παρούσα απόφαση δεν αναφέρεται σε αυτό το τελευταίο τμήμα του προγράμματος.

(4) Η Επιτροπή ξεκίνησε προβληματισμό σχετικά με το μέλλον του προγράμματος Grotius όσον αφορά τη δικαστική συνεργασία σε αστικές υποθέσεις (στο εξής "Grotius-αστικές υποθέσεις"). ο προβληματισμός αυτός αναφέρεται ιδίως στις σχέσεις του προγράμματος αυτού με τα άλλα προγράμματα χρηματοδότησης, ήτοι τη δράση Robert-Schuman [16], καθώς και τα προγράμματα που συνδέονται με την υλοποίηση ενός χώρου ελευθερίας, ασφάλειας και δικαιοσύνης, σε συνάρτηση με τον τίτλο IV της συνθήκης για την ίδρυση της Ευρωπαϊκής Κοινότητας ή με τον τίτλο VΙ της συνθήκης για την Ευρωπαϊκή Ένωση.

[16] Η δράση Robert-Schuman αποτελεί μέσο οικονομικής στήριξης που θεσπίστηκε το 1998 (απόφαση του Ευρωπαϊκού Κοινοβουλίου και του Συμβουλίου της 22ας Ιουνίου 1998 που εκδόθηκε βάσει του πρώην άρθρου 100Α της συνθήκης για την ίδρυση της Ευρωπαϊκής Κοινότητας, για τη θέσπιση του προγράμματος δράσης σχετικά με τη βελτίωση της ευαισθητοποίησης των ασκούντων νομικά επαγγέλματα στο κοινοτικό δίκαιο, Επίσημη Εφημερίδα αριθ. L 196 της 14ης Ιουλίου 1998, σ.24) για περίοδο τριών ετών, που στοχεύει να ενισχύσει και να υποστηρίξει τις πρωτοβουλίες, στον τομέα της εκπαίδευσης και της ενημέρωσης, που προορίζονται να βελτιώσουν την ευαισθητοποίηση στο κοινοτικό δίκαιο των ασκούντων νομικά επαγγέλματα οι οποίοι συμμετέχουν στη διοίκηση της δικαιοσύνης, ήτοι των δικαστών, εισαγγελέων και δικηγόρων των κρατών μελών.

(5) Εν αναμονή του αποτελέσματος των προβληματισμών αυτών, πρέπει να διασφαλιστεί ότι οι ασκούντες νομικά επαγγέλματα θα μπορέσουν να συνεχίσουν να επωφελούνται της οικονομικής στήριξης της Ευρωπαϊκής Κοινότητας για την υλοποίηση των δράσεων που προορίζονται να διευκολύνουν τη δικαστική συνεργασία μεταξύ των κρατών μελών, ενισχύοντας την αμοιβαία γνώση των νομικών και δικαστικών συστημάτων. το πρόγραμμα Grotius-αστικές υποθέσεις πρέπει κατά συνέπεια να παραταθεί για το έτος 2001.

(6) Ο παρών κανονισμός θεσπίζει, για τη διάρκεια του προγράμματος, χρηματοδοτική πίστωση που αποτελεί για τη δημοσιονομική αρχή την προνομιακή αναφορά, δυνάμει του σημείου 33 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [17]

[17] ΕΕ C 172 της 18ης Ιουνίου 1999, σ.1.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρόγραμμα Grotius, όπως καταρτίστηκε με την κοινή δράση της 28ης Οκτωβρίου 1996 που εγκρίθηκε από το Συμβούλιο βάσει του πρώην άρθρου Κ.3 της συνθήκης για την Ευρωπαϊκή Ένωση, για τη θέσπιση προγράμματος ενθάρρυνσης και ανταλλαγών απευθυνόμενου στους ασκούντες συναφή προς τη δικαιοσύνη επαγγέλματα (Grotius) (96/636/JAI), παρατείνεται για το έτος 2001 όσον αφορά τη δικαστική συνεργασία σε αστικές υποθέσεις.

Οι διατάξεις της προαναφερθείσας κοινής δράσης που συνδέονται ειδικότερα με τη διαδικασία εξακολουθούν να τυγχάνουν εφαρμογής για την υλοποίηση του εν λόγω προγράμματος το 2001.

Άρθρο 2

Η χρηματοδοτική πίστωση για την εκτέλεση του προγράμματος για το έτος 2001 καθορίζεται σε 650.000 ευρώ.

Η πίστωση αυτή θα θεσπιστεί από τη δημοσιονομική αρχή εντός του ορίου των χρηματοπιστωτικών προοπτικών.

Άρθρο 3

Η Επιτροπή υποβάλει ετήσια έκθεση στο Ευρωπαϊκό Κοινοβούλιο και στο Συμβούλιο, κατά τη λήξη του οικονομικού έτους 2001, σχετικά με την εφαρμογή του προγράμματος.

Άρθρο 4

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>